เกาะติดสถานการณ์หอมแดง เกษตรกรรักษาคุณภาพ ระวังโรคหอมเลื้อย
นางสาวอุษา โทณผลิน ผู้อำนวยการสำนักงานเศรษฐกิจการเกษตรที่ 11  อุบลราชธานี (สศท.11) สำนักงานเศรษฐกิจการเกษตร เปิดเผยถึงการลงพื้นที่ติดตามสถานการณ์การผลิตหอมแดงจังหวัดศรีสะเกษ แหล่งผลิตอันดับ 1 ของภาคตะวันออกเฉียงเหนือ คาดว่า มีเนื้อที่เพาะปลูก 26,940 ไร่ เพิ่มขึ้นจากปีที่แล้วที่มีจำนวน  24,394 ไร่ เนื่องจากปีที่ผ่านมาราคาหอมแดงอยู่ในเกณฑ์ดีจูงใจให้เกษตรกรขยายพื้นที่ปลูกเพิ่มขึ้นและเป็นพืชที่สร้างรายได้และให้ผลตอบแทนสูงแก่เกษตรกร ผลผลิตรวม 77,878 ตัน ลดลงจากปีที่แล้วที่มีจำนวน 86,344 ตันผลผลิตรวมและผลผลิตต่อเนื้อที่เก็บเกี่ยวลดลง เนื่องจากได้รับผลกระทบจากพายุเตี้ยนหมู่ ส่งผลให้ฝนตกชุก หอมแดงจึงเน่าเสียหายและบางส่วนชะงักการเจริญเติบโตและจากสถานการณ์น้ำท่วมในพื้นที่ขณะนี้ยังคงได้รับผลกระทบจากน้ำที่เอ่อทะลักล้นตลิ่งบริเวณลำน้ำมูลและลำน้ำชี รวมถึงลำห้วยสาขาต่างๆ ส่งผลให้มวลน้ำไหลเข้าท่วมพื้นที่ทำการเกษตร พื้นที่ปลูกหอมแดงถูกน้ำท่วมได้รับความเสียหาย โดยเฉพาะตำบลคอนกาม ตำบลลิ้นฟ้า ตำบลกุดเมืองฮาม อำเภอยางชุมน้อย จากการสำรวจเบื้องต้น (ข้อมูลจากสำนักงานเกษตรจังหวัด ศรีสะเกษ พบว่า พื้นที่ปลูกหอมแดง ทั้ง 3 ตำบล ได้รับความเสียหายจากน้ำท่วม ระหว่างวันที่ 22 ตุลาคม – 9 พฤศจิกายนที่ผ่านมา  2,048 ไร่ ได้รับผลกระทบ จำนวน 861 ครัวเรือน ภาครัฐได้มีมาตรการช่วยเหลือเกษตรกรผู้ประสบภัยพิบัติด้านการเกษตร ที่ขึ้นทะเบียนและปรับปรุงทะเบียนกับกระทรวงเกษตรและสหกรณ์ก่อนเกิดภัยพิบัติ เกษตรกรจะได้รับเงินเยียวยา จำนวน 1,980 บาท/ไร่ ขณะนี้ กระทรวงเกษตรและสหกรณ์ โดยสำนักงานเกษตรจังหวัดศรีสะเกษอยู่ระหว่างดำเนินการเสนอขอเงินชดเชย กรณีเกิดภัยพิบัติ คาดว่าเกษตรกรจะได้รับเงินเยียวยาภายใน 60 วัน ทั้งนี้ เพื่อให้ได้ผลผลิตที่มีคุณภาพ ตรงกับความต้องการของตลาด เกษตรกรควรหมั่นตรวจและกำจัดวัชพืชในแปลงปลูก เพื่อลดการสะสมเชื้อสาเหตุโรคคอบิด หรือโรคหอมเลื้อย ที่สามารถพบได้ในระยะการเจริญเติบโตทางลำต้นและในสภาพอากาศร้อนจัด  ความชื้นในอากาศน้อย ทำให้เกิดเป็นแผล บริเวณใบ กาบใบ คอหรือส่วนหัว โรคนี้ทำให้ใบเน่าเสียหาย ต้นหอมแคระแกรน ใบบิดโค้งงอ หัวลีบยาว ส่งผลให้ต้นหอม เน่าเสียหาย  เก็บเกี่ยวไม่ได้ หรือไปเน่าเสียในช่วงเก็บรักษา ซึ่งหากเกษตรกรพบต้นที่เป็นโรคให้ถอนนำไปเผาทำลายนอกแปลงปลูกทันที